Ramaphosa vol lof vir NGVArgieffoto (Foto: StockSnap, Pixabay) Die regering is vasbeslote om die nasionale gesondheidsversekering (NGV) te implementeer, ten einde te verseker dat nie net ŉ klein deel van die bevolking toegang het tot gehalte mediese sorg “soos tydens kolonialisering en apartheid” nie. Só sê pres. Cyril Ramaphosa in sy jongste weeklikse nuusbrief. Ramaphosa sê dit is een van die grootste tragedies van ons tyd dat toegang tot gehalte gesondheidsorg afhang van ŉ persoon se vermoë om daarvoor te betaal. “Dit druis in teen mense se grondwetlike reg tot ordentlike gesondheidsorg.” Hy sê Suid-Afrika het twee parallelle gesondheidstelsels. “In die een word ongeveer R250 miljard bestee aan 20% van die bevolking. Hierdie deel van die Suid-Afrikaanse bevolking het toegang tot private mediese versekering. Aan die ander kant word R220 miljard bestee aan die res van die bevolking se mediese behandeling.” Ramaphosa sê dié stelsel kan nie voortduur nie. “Dit is onregverdig en onvolhoubaar.” Die ingang na die Chris Hani-Baragwanath-hospitaal in Soweto. (Foto: Thabiso Makelo/Panoramio) Daarom, sê die president, wil die regering die NGV instel. Ramaphosa sê die NGV sal een van die verreikendste dade van maatskaplike transformasie wees wat die land sedert 1994 ervaar het. “Ons het genoeg hulpbronne in hierdie land om te verseker dat elke man, vrou en kind behoorlike gestandaardiseerde gehalte gesondheidsorg ontvang.” Maroela Media het egter by verskeie geleenthede reeds berig oor staatshospitale wat te min personeel of toerusting het om behoorlike diens te lewer, juis weens ŉ tekort aan finansiering in staatshospitale. Daar is ook ŉ dringende tekort aan verpleegsters in Suid-Afrika om die hele Suid-Afrikaanse bevolking te dien en studies het gewys dat die regering nie genoeg geld het om die NGV te implementeer nie. Nietemin, Ramaphosa sê die NGV sal die ongeregtighede wat gepleeg is tydens kolonialisme en apartheid, toe slegs ŉ klein minderheid toegang gehad het tot behoorlike mediese sorg, regstel. “In 1713 het die Hollandse kolonialiste pokke na die land gebring, maar slegs ingevoerde medisyne gebruik om hul eie mense te behandel, en die Khoisan gelaat om dood te gaan weens die uitbraak,” skryf Ramaphosa. “Onder apartheid het mense toegang gehad tot mediese sorg op grond van hul verkleur.” Ramaphosa sê die openbare verhore wat die afgelope maande landswyd plaasgevind het, het gewys daar is uitgebreide behoefte aan ŉ fundamentele hersiening van Suid-Afrika se gesondheidstelsel. Hy sê egter die regering sal nie “roekeloos” te werk gaan om die NGV te implementeer nie. “Ons sal dit stapsgewys doen en beoog om die hele land teen 2025 te dek.”